Verdagte in hof ná vrou op plaas vermoor is | Netwerk24
Deur Cara-Lee Dorfling 29 Junie 2020 18:04
Patricia “Paddy” Orpen by ’n vulletjie wat sy hans grootgemaak het. Foto: Verskaf
’n 42-jarige man het Maandag vlugtig vir die moord op Patricia “Paddy” Orpen (78) in die landdroshof in Cradock verskyn.
Themba Sindaphi is Maandag aangekla van moord en motordiefstal. Die saak is tot 6 Julie uitgestel sodat hy om regshulp aansoek kan doen. Hy is in aanhouding.
Ná ’n ondersoek van bykans twee maande het die polisie hom Saterdagoggend in Cradock in hegtenis geneem.
Orpen is op 5 Mei op die plaas Morgenson, sowat 10 km buite die dorp, vermoor. Haar dogter, Jacqui Murray, het op haar lyk afgekom.
Sy het alleen op die plaas gewoon en haar handsak en bakkie het verdwyn.
Haar bakkie is op dieselfde dag in ligte laaie in ’n bos naby die dorp se nywerheidsgebied gevind.
Brig. Tembinkosi Kinana, polisiewoordvoerder, kon nie Maandag sê of die polisie nog verdagtes soek nie.
Meer oor: Patricia “Paddy” Orpen | Cradock | Vrou Vermoor
Moordenaars van geliefde vrou van Cradock nog soek